Duduzane terug in die hofDuduzane Zuma (in die grys baadjie) langs sy pa, Jacob Zuma, in die hof. Foto: Lindi Masinga/ANA Die saak teen voormalige pres. Jacob Zuma se seun, Duduzane, is Donderdag in die Randburg-landdroshof uitgestel om die verdediging geleentheid te gee om al die dokumentasie in die saak te bestudeer. Yusuf Baba, die staatsaanklaer, het aan die hof gesê die dokumentasie is eers verlede week aan die verdediging verskaf. Zuma se regspan het aan landdros Heide Barnard gesê hulle sal op 26 Oktober gereed wees om voort te gaan. Duduzane staan tereg op twee aanklagte van strafbare manslag en ŉ bykomende aanklag van nalatige bestuur. Jacob Zuma het langs sy seun gesit tydens die vlugtige hofverrigtinge. Phumzile Dube is in Februarie 2014 dood toe Duduzane se Porsche gebots het met die taxi waarin sy ŉ insittende was. Nog ŉ passasier, Nanki Jeanette Mashaba‚ wat in die ongeluk beseer is, is ŉ paar weke later oorlede. Die saak is Donderdag tot Oktober uitgestel.